চানখারপুল ব্যাপক হত্যাকাণ্ড

২০২৪ সালের ৫ আগস্ট বাংলাদেশের ঢাকার চাঁখারপুল এলাকায় এক গণবিক্ষোভের সময় চানখারপুল হত্যাকাণ্ড সংঘটিত হয়। এই গণহত্যাটি সংঘটিত হয়, যখন ছাত্ররা জুলাই বিপ্লবের অংশ হিসেবে আবির্ভূত হয়েছিল। ছাত্ররা ঢাকা অভিমুখে বৃহত্তর লং মার্চে অংশ নিতে গেলে তৎকালীন শেখ হাসিনা সরকার এই গণহত্যা পরিচালনা করে। এই স্থানের বিক্ষোভে মূলত ছাত্র এবং কোটা আন্দোলন কর্মীরা ছিল, এবং তারা শাহবাগ এলাকা থেকে গণভবন, প্রধানমন্ত্রী শেখ হাসিনার সরকারি বাসভবন পর্যন্ত পদত্যাগের দাবিতে মিছিল করার পরিকল্পনা করেছিল। জুলাই গণহত্যার মধ্যে এই ব্যাপক হত্যাকাণ্ড সবচেয়ে উল্লেখযোগ্য হত্যাকাণ্ডের একটি। পরবর্তী সময়ে নানা শ্রেণীর মানুষ থেকে এই হত্যাকাণ্ডের তীব্র নিন্দা ও প্রতিবাদ জানানো হয়।
৫ আগস্ট ২০২৪ সকালে শাহবাগের মধ্য দিয়ে গণভবনের দিকে বিক্ষোভকারীদের অগ্রসর হওয়া ঠেকাতে ঢাকা মেট্রোপলিটন পুলিশ এবং আর্মড পুলিশ ব্যাটালিয়নের ইউনিটগুলিকে চাঁনখারপুল এলাকায় মোতায়েন করা হয়। প্রাথমিকভাবে আইন প্রয়োগকারী সংস্থাগুলি জনতাকে ছত্রভঙ্গ করার জন্য কাঁদানে গ্যাস, সাউন্ড গ্রেনেড এবং রাবার বুলেট ব্যবহার করে। তবে আর্মড পুলিশ ব্যাটালিয়নের কনস্টেবল মোঃ সুজন হোসেন সহ কিছু অফিসার বিক্ষোভকারীদের উপর নির্বিচারে তাজা গুলি চালান, যার ফলে সাতজন নিহত এবং বেশ কয়েকজন আহত হন।
নিহত সাতজনের মধ্যে ছিলেন পুরান ঢাকার গেন্ডারিয়ায় অবস্থিত আদর্শ একাডেমির দশম শ্রেণির ছাত্র শাহরিয়ার খান আনাস। প্রতিবাদে অংশগ্রহণের আগে, আনাস তার বাবা-মায়ের কাছে একটি মর্মস্পর্শী চিঠি রেখে যান, যেখানে তিনি এই আন্দোলনের প্রতি তার অঙ্গীকার প্রকাশ করেন। চাঁনখারপুল এলাকায় পুলিশ তাকে তিনবার গুলি করে হত্যা করে। পরে তার মরদেহ ঢাকা মিটফোর্ড হাসপাতাল থেকে উদ্ধার করা হয় এবং জুরাইন কবরস্থানে দাফন করা হয়। তার মৃত্যুর পর শহিদের সম্মানে গেন্ডারিয়ার "দীননাথ সেন রোড" এর নামকরণ করা হয় "শহীদ আনাস রোড"। ঘটনার এক মাসেরও বেশি সময় পরে ১২ সেপ্টেম্বর ২০২৪ তারিখে, কনস্টেবল সুজন হোসেনকে গণহত্যার সাথে জড়িত থাকার অভিযোগে গ্রেপ্তার করা হয়।
এই প্রতিবাদটি বৈষম্য বিরোধী ছাত্র আন্দোলন দ্বারা সংগঠিত হয়েছিল এবং এটি ছিল পদ্ধতিগত বৈষম্য এবং রাজনৈতিক ভিন্নমতের প্রতি সরকারের আচরণ সম্পর্কিত বিষয়গুলির প্রতিক্রিয়া। বিক্ষোভকারীরা সরকারি নীতিতে পরিবর্তন এবং বৈষম্যমূলক বলে বিবেচিত প্রশাসনিক অনুশীলনের পর্যালোচনা সহ উল্লেখযোগ্য রাজনৈতিক সংস্কারের আহ্বান জানিয়েছিল।
বিচারপতি মো: গোলাম মূর্তজা মজুমদারের নেতৃত্বে গঠিত তিন সদস্যের আন্তর্জাতিক অপরাধ ট্রাইব্যুনালে এই হত্যাকাণ্ডের বিচার হবে। এ ট্রাইবুনালের প্রধান কৌঁসুলি হলেন আইনজীবি এম তাজুল ইসলাম।
জুলাই বিপ্লবের সময় সংঘটিত ধারাবাহিক সহিংস ঘটনার অংশ ছিল চাঁনখারপুল গণহত্যা। ২০২৪ সালের আগস্টের প্রথম দিকে, অস্থিরতার ফলে উল্লেখযোগ্য সংখ্যক লোক নিহত হয়, যার মধ্যে কমপক্ষে ১০০০ জনের মৃত্যুর খবর পাওয়া যায়। ২০২৫ সালের ১২ জানুয়ারী, আন্তর্জাতিক অপরাধ ট্রাইব্যুনাল চানখারপুল এলাকায় সংঘর্ষের সময় সাতজনকে হত্যার মামলায় কনস্টেবল সুজন হোসেনকে গ্রেপ্তার দেখিয়ে তাকে কারাগারে পাঠায়।
২১শে এপ্রিলে ২০২৫ ঢাকা মেট্রোপলিটান পুলিশের তৎকালীন কমিশনার সহ আটজন পুলিশ সদস্যকে অভিযুক্ত করে মামলার তদন্ত প্রতিবেদন দাখিল করা হয়। তদন্ত সংস্থা ঢাকা মহানগর পুলিশের (ডিএমপি) তৎকালীন কমিশনার হাবিবুর রহমানসহ মোট ৮জন পুলিশ সদস্যকে অভিযুক্ত করা হয়েছে। এদের মধ্যে যাদের গ্রেপ্তার করা হয়েছে তারা হলো ইন্সপেক্টর আরশাদ, কনস্টেবল মো: সুজন, কনস্টেবল নাসিরুল ইসলাম এবং কনস্টেবল ইমাজ হোসেন ইমন। ৫ই জুলাই চাঁনখারপুল এলাকায় জীবননাশক অস্ত্র ব্যবহার করে শাহরিয়ার খান আনাস, শেখ মাহদি হাসান জুনায়েদ, মো. ইয়াকুব, মো. রাকিব হাওলাদার, মো. ইসমামুল হক এবং মানিক মিয়া শাহরি - এই ছয়জনকে গুলি করে হত্যা করা হয়। ২২শে এপ্রিল ২০২৫ বিচারপতি মো: গোলাম মূর্তজা মজুমদারের নেতৃত্বে গঠিত তিন সদস্যের আন্তর্জাতিক অপরাধ ট্রাইব্যুনালে তদন্ত প্রতিবেদন উপস্থাপন করা হয়। নব্বুই পৃষ্ঠার মূল প্রতিবেদনের সঙ্গে গুলি করে শেষ করে দেয়ার বিষয়ে তৎকালীন প্রধানমন্ত্রী শেখ হাসিনার নির্দেশনার একটি অডিও রেকর্ড এবং ঘটনাস্থলের ১৯টি ভিডিও ক্লিপ সংযুক্ত করা হয়েছে। এছাড়া অভিযুক্ত পুলিশ সদস্য আরশাদ, সুজন, ইমন, নাসিরকে ট্রাইব্যুনালে হাজির করা হয়। আন্তর্জাতিক অপরাধ ট্রাইব্যুনাল অভিযোগ দাখিলের জন্য ২৫মে দিন ধার্য করেন।